PATVIRTINTA

Šilutės r. Žemaičių Naumiesčio gimnazijos

direktoriaus 2022 m. lapkričio 17 d.

įsakymu Nr. V1-65

**PAGALBOS MOKINIO SAVIRŪPAI PAGAL GYDYTOJŲ REKOMENDACIJAS**

# UŽTIKRINIMO (VAISTŲ LAIKYMO, IŠDAVIMO, NAUDOJIMO IR KT.), JEIGU MOKINYS SERGA LĖTINE NEINFEKCINE LIGA, TVARKOS APRAŠAS

**I SKYRIUS BENDROSIOS NUOSTATOS**

1. Šilutės r. Žemaičių Naumiesčio gimnazijos ir Gardamo skyriaus (toliau tekste – Gimnazija) pagalbos mokinio savirūpai pagal gydytojų rekomendacijas užtikrinimo (vaistų laikymo, išdavimo, naudojimo ir kt.), jei mokinys serga lėtine neinfekcine liga tvarkos aprašas (toliau – Aprašas) parengtas vadovaujantis Visuomenės sveikatos priežiūros organizavimo mokykloje tvarkos aprašu, patvirtintu 2005 m. gruodžio 30 d. Lietuvos Respublikos sveikatos apsaugos ministro ir Lietuvos Respublikos švietimo ir mokslo ministro įsakymu Nr. V-1035/ISAK-2680, Moksleivių nelaimingų atsitikimų tyrimo, registravimo ir apskaitos nuostatais, patvirtintais 2000 m. vasario 11 d. Lietuvos Respublikos švietimo ir mokslo ministro įsakymu Nr. 113, Lietuvos higienos norma HN 75:2016 „Ikimokyklinio ugdymo mokykla: bendrieji sveikatos saugos reikalavimai“, patvirtinta 2016 m. sausio 26 d. Lietuvos Respublikos sveikatos apsaugos ministro įsakymu Nr. V-93, Lietuvos higienos normą HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtinta 2011 m. rugpjūčio 10 d. Lietuvos Respublikos sveikatos apsaugos ministro įsakymu Nr. V-773.
2. Mokinio savirūpa suprantama kaip mokinio, sergančio lėtine liga, ugdomas(is) gebėjimas saugoti sveikatą, prisitaikyti prie aplinkos sąlygų, apsisaugoti nuo ligos komplikacijų, sveikatos būklės pablogėjimo atpažinimas ir gebėjimas pačiam vykdyti gydytojo paskirtą gydymą savarankiškai, su šeimos ar specialistų pagalba.
3. Mokiniams, sergantiems lėtinėmis neinfekcinėmis ligomis, mokinio savirūpai reikalingą pagalbą ugdymo įstaigoje organizuoja Gimnazija.
4. Aprašas reglamentuoja pagalbos mokinio savirūpai pagal gydytojų rekomendacijas užtikrinimo (vaistų laikymo, išdavimo, naudojimo ir kt.), jei mokinys serga lėtine neinfekcine liga, tvarką.

# II SKYRIUS

**PAGALBOS MOKINIO SAVIRŪPAI PAGAL GYDYTOJŲ REKOMENDACIJAS**

# UŽTIKRINIMO, JEI MOKINYS SERGA LĖTINE NEINFEKCINE LIGA, ORGANIZAVIMAS

1. Mokinio savirūpos įgyvendinimo procese dalyvauja mokinys, jo tėvai (globėjai, rūpintojai), visuomenės sveikatos specialistas, klasės mokytojas, mokinį ugdantys mokytojai ir švietimo pagalbos specialistai.
2. Pagalba mokinio savirūpai organizuojama atsižvelgiant į mokinio poreikius ir gydytojų rekomendacijas pagal mokinio tėvų (globėjų, rūpintojų) prašymą ir sudarant Mokymo sutartį.
3. Sudarant Mokymo sutartį, tėvai (globėjai, rūpintojai) kartu su visuomenės sveikatos specialistu bei klasės mokytoju užpildo „Pagalbos mokinio savirūpai, kai mokinys serga lėtine neinfekcine liga, teikimo Gimnazijoje planą“ (toliau – Planas). Planas gali būti pildomas pasitelkiant vaiką gydantį gydytoją.
4. Planas rengiamas pagal šio aprašo priedus ir yra laikomas neatsiejama Mokymo sutarties dalimi.
5. Gimnazijos direktorius paskiria asmenis, atsakingus už plano arba atskirų plano dalių vykdymą.

# III SKYRIUS

**VAIKŲ, SERGANČIŲ LĖTINĖMIS NEINFEKCINĖMIS LIGOMIS, GIMNAZIJOJE VARTOJAMŲ VAISTŲ ADMINISTRAVIMAS**

# (LAIKYMAS, IŠDAVIMAS, NAUDOJIMAS IR KT.)

1. Mokiniui reikalingi vartoti Gimnazijoje vaistai laikomi visuomenės sveikatos specialisto kabinete, užtikrinant, kad prie vaistų turėtų priėjimą tik vaistus mokiniui išduodantis asmuo – visuomenės sveikatos specialistas.
2. Gimnazijoje mokiniui išduodami vartoti tik plane nurodyti vaistai, Plane nurodytomis vaistų vartojimo dozėmis, laiku, vartojimo būdu.
3. Tėvai (globėjai, rūpintojai) Gimnazijai vaistus turi pateikti originalioje pakuotėje su informaciniu lapeliu. Ant pakuotės turi būti užrašytas vaiko, kuriam skirti vaistai, vardas, pavardė ir klasė. Vaistų viena pakuotė turi būti laikoma namie, kita, tokio paties vaisto, pakuotė – gimnazijoje. Bet kokiu atveju pirma vaistų dozė turėtų būti suvartota vaikui esant namie.
4. Vaistus vaikui gali paduoti Gimnazijos visuomenės sveikatos specialistas, visuomenės sveikatos specialisto nedarbo metu – mokinio klasės vadovas.
5. Vaistus vaikui Gimnazijoje gali duoti ir vaiko tėvai (globėjai).
6. Siekiant išvengti vaisto vartojimo klaidų, kiekvieną kartą vaikui duodant vaistą patikrinti:
	1. ar vaistas yra tas, kuris nurodytas Plane;
	2. ar nepasibaigęs vaisto galiojimas. Pasibaigus vaisto galiojimui vaistą duoti vaikui draudžiama; pasibaigusio galiojimo vaistai gražinami mokinio tėvams (globėjams, rūpintojams);
	3. ar vaistas yra skirtas tam vaikui;
	4. ar teisinga vaisto dozė;
	5. ar teisingas vaisto vartojimo laikas;
	6. ar teisingas vaisto vartojimo būdas.
7. Mokinys vaistą turi suvartoti tik stebint Gimnazijos visuomenės sveikatos specialistui ar klasės vadovas.
8. Gimnazijos visuomenės sveikatos specialistas ar klasės vadovas privalo užregistruoti kiekvieną vaistų išdavimo konkrečiam vaikui atvejį Vaistų išdavimo vaikams registracijos žurnale, nurodant vaiko duomenis (vardas, pavardė, gimimo metai), datą, vaistų pavadinimą, dozę, vaistų išdavimo laiką, vartojimo būdą, vaistus davusio asmens vardą ir pavardę, pareigas, parašą.

# Vaistų išdavimo mokiniams registracijos žurnalo forma

|  |  |  |  |  |  |  |  |
| --- | --- | --- | --- | --- | --- | --- | --- |
| Nr. | Mokinio | Data | Vaistų pavadinimas | Dozė | Išdavimo laikas | Vartojimo būdas | Vaistus išdavė |
| Vardas, pavardė | Gimimo data | Vardas, Pavardė | Pareigos | Parašas |
|  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |

1. Jeigu mokiniui reikia atlikti procedūrą, kuri priskirta asmens sveikatos priežiūros licencijuotoms paslaugoms, kaip pvz. vaisto injekcija, kateterio įvedimas ir kt., tai atlieka mokinio tėvai (globėjai, rūpintojai).

# IV SKYRIUS

# BAIGIAMOSIOS NUOSTATOS

1. Už Plano atskirose dalyse pateiktos informacijos teisingumą atsako mokinio tėvai (globėjai, rūpintojai), Gimnazijos visuomenės sveikatos specialistas ir klasės vadovas, kokias Plano dalis jie pildė.
2. Už Plano ar atskirų Plano dalių vykdymą atsako Gimnazijos visuomenės sveikatos specialistas ir klasės vadovas.
3. Plano ir Aprašo vykdymo kontrolę vykdo Gimnazijos direktorius.